5 betrap met pistole, ammunisie | Netwerk24
Die vuurwapens, mes, selfone en ammunisie wat by die mans gevind is. Foto: SAPD
Kol. Thembeka Mbele, polisiewoordvoerder, sê polisielede op patrollie het 'n voertuig met vyf mans in Mountbatten-rylaan in Reservoir Hills, 'n voorstad van Durban, gesien en afgetrek.
"Die voertuig is deursoek en die pistole, selfone en ammunisie is gevind. Die mans was ook in besit van munisipale werksklere. By verdere ondersoek is bevind die reeksnommers van die vuurwapens is verwyder. 32 patrone is ook gekonfiskeer," sê Mbele.
Die mans is in hegtenis geneem en aangekla vir die onwettige besit van vuurwapens en ammunisie, asook die besit van 'n gevaarlike wapen. Die mans sal na verwagting binnekort in die landdroshof in Pinetown verskyn.
"Die ondersoekspan kon ook vasstel dat die mans moontlik met huisrooftogte in die omgewing verbind kan word. Die voertuig waarmee hulle gery het, is vir verdere ondersoek geskut," sê Mbele.